
Ainz que la fueille descende 
Des arbres seur la ramee, 
Dirai - ne sai que j'atende - 
Conment amours s'est prouvee 
Vers moi, qui tant l'ai amee, 
Et bel m'est, conment qu'il prende, 
Que si bele mort aprende. 

Bone amours, qui que la vende, 
Ne puet mie estre achatee ; 
Mes pou en voit l'en souz bende 
Coulour tainte ne müee. 
Ma dame est si coulouree, 
Pou la voit hom n'en esprende 
Et qui a li ne se rende. 

Qui si douce amour sëone, 
De grant joie se dessoivre ; 
Maiz nus ne s'i abandone, 
Qui puisse a sa bouche boivre. 
Mes s'ele ne m'i aboivre 
Par amours et guerredoune, 
Martyrs serai sanz couroune. 

 [...] 
 [...] 
 [...] 
 [...] 
 [...] 
 [...] 
 [...] 

Maiz ne sai conment la truise, 
Quant tant preudome refuse 
S'amour  [...] 
Se ses douz reguars m'encuse 
Et force et proiere aüse, 
Dex doint qu'ele m'i conduise 
Ançoiz qu'ele me destruise. 

De ses proians sui menuise, 
Mes n'est drois que ce me nuise. 

A l'entrant d'esté, que li tans conmence, 
Que j'oi seur la flour les oisiauz tentir, 
Sui soupris d'amours, u mes cuers balance ; 
Diex m'en doint avoir joie a mon plaisir, 
U autrement cuit morir sanz faillance, 
Car je n'ai el mont autre soustenance, 
Qu'amours est la rienz que je pluz desir. 

N'est pas drois d'amours que les biens en sence 
Cil qui nul des mauz n'en veut soustenir ; 
Chargiez les mes a en ma penitance 
La bele qui bien les me puet merir. 
Touz les mauz d'un an par une samblance 
M'assouageroit mout a grant puissance 
Cele qui me fait parler et taisir. 

Un autre home en fust pieça la mort prise 
S'il amast einsint com j'ai fait touz jours, 
Quar onques n'en peu par mon bel servise 
Avoir biau samblant, si com j'ai d'aillours. 
Ja en bel servir n'avrai maiz fïance. 
Se je l'amour pert, u j'ai m'atendance, 
Asseüré m'a de morir la flours. 

Ha laz ! je l'aim tant de cuer sanz faintise : 
Avra ja de moi merci fine amours ? 
Mout par ai ma painne en bel lieu assise, 
Maiz trop m'i demeure joies et secours. 
Ainc maiz nus amans en tel desperance 
N'atendi d'amours la recounoissance 
Com a fait cist las a si grans dolours ! 

Mon cuer doi haïr, s'il longues la prie. 
Cuidiez vous li maus d'amer ne m'ennuit ? 
Nenil, par ma foi, j'ai dit grant folie ! 
Ja n'en quier avoir nul autre deduit. 
Tant com li plaira serai rois de France, 
Quar en tout le mont n'a de sa vaillance 
Dame ne pucele, maiz que trop me fuit. 

Je chant et respont de ma douce amie 
Et a li penser me confort la nuit. 
Diex, verrai je ja le jour qu'ele die : 
« Amis, je vous aim » ? Naie voir, je cuit. 
Amours me soustient, ou j'ai ma fïance, 
Et ce que je sai qu'ele est bele et blanche ; 
Ne m'en partirai, s'or m'avoit destruit. 

Nus ne doit amours servir en doutance, 
Quar a chascun rent selonc sa vaillance : 
Blondel a de mort a vie aconduit 

A l'entree de la saison 
Qu'ivers faut et lait le geler, 
Que la flours naist lez le buisson, 
Bien la doit cueillir et porter 
Qui amez est sanz compaignon ; 
Maiz cil a mout mal guerredon, 
Qui aimme et bien n'i puet trouver. 

Pour moi le di : en ma chançon 
Le puet l'en oïr au chanter, 
Que cele a mout le cuer felon 
Qui tant me fet a li penser 
Et bien set que sui en prison. 
S'or ne me met a guarison, 
Nule autre ne m'en puet jeter. 

Dame, quele est vo volentez ? 
Morra pour vous si bons amis ? 
Touz jours vous serai reprouvez, 
Se je sui en ceste fin pris, 
S'ensinc me muir et desamez. 
Se meilleur conseill n'en prendez, 
Je morrai, quar vous m'avez pris. 

Ja n'iere maiz reconfortez 
Par nule autre, ce m'est avis. 
S'a cest grant besoig me falez, 
Que ne soie amez ne joïs, 
Et se vous merci n'en avez, 
Pour dieu, ja nel me racontez ! 
Mieuz aim ensi vivre touz dis. 

Gasses, tel compaignon avez : 
Blondiaus a teus biens encontrez 
Com fausse rienz li a pramis. 

Bien doit chanter qui fine amours adrece 
De joie avoir, maiz pas ne m'en semont, 
Qu'en moi ne truis ne joie ne leece 
Par quoi je chant, ne ne savroie dont. 
Et nonpourquant, se ces mauz ne despont, 
Qu'entre ma dame et fine amour me font, 
Bien puis morir, que ja mot n'en savront, 
Se par mon chant n'en sevent la destrece, 
U par mon vis, donc la couleur defont. 

Ne m'a rescous faintise ne perece, 
Que ma dame ne m'ait navré parfont 
D'un douz reguart, dont la plaie me blece, 
Qu'ele me fist des biaux iex de son front. 
N'en puis guerir, se mire ne m'i sunt 
A l'aïde de son cuer, qui confont 
Moi et le mien, dont pluz l'aim en cest mont 
Qu'a estre rois de la greigneur hautece, 
Se diex joie ne guerredon m'en doint. 

Ja pour doleur que j'aie n'iert jus mise 
Ma volentez d'amer veraiement, 
Qu'il m'est avis que de loins l'ai aprise, 
N'onques pour ce n'amai mainz loiaument. 
Et si sai bien que faillir a sa gent 
Ne doit amours, se droiture ne ment ; 
Mais pluz doune doleur a un qu'a cent. 
Las ! je sui cil qui pluz grieve et justise, 
Maiz c'est auques par mon commencement. 

Que j'ai dolour ! maiz ne fust pas assise 
En cors u cuers amast si leaument ; 
Maiz de tel lieu m'est venue et tramise, 
Dont je ne doi refuser le tourment. 
Bien fait amours de moi a son talent 
Et esperance et ma dame ensement ; 
Mout m'engignent entr'eles doucement ; 
Ne sai se ja avront jour couvoitise 
De moi rendre nul guerredounement. 

Mout fu amours corageuse et hardie, 
Quant en mon cors vint mon cuer assaillir ; 
Certes non fu, qu'ele n'i venist mie 
S'ele cuidast qu'ele i deüst faillir ; 
Maiz tant counut volenté et desir 
Que de mon cuer ne se voudrent partir, 
D'un douz reguart fist verge a moi ferir ; 
Maiz mar la vi en si biaux iex cueillie, 
Se ma dame l'a fait pour moi trahir. 

Pour qui j'ai moi et toute rien guerpie 
S'or me voloit a son oés retenir, 
Qu'il n'est doleurs d'amours ne d'autre envie 
Qui mon voloir en peüst departir, 
Se loiautez voloit maus detenir 
Et amours veut ses biens a droit partir, 
Encor porroie a grant bien avenir ; 
Maiz en li est pitiez si endormie 
Qu'el ne me veut ocirre ne guerir. 

Conment que d'amours me dueille, 
Bien est drois que de li chant 
Et que je ma doleur vueille, 
Quant cele me fait samblant 
Qu'a son home me recueille. 
En doucement decevant 
D'ex et de bouche rïant 
Me vait pluz qu'ele ne sueille ; 
Ce me fait estre joiant 
Et en ma joie doutant. 

Maiz je criem qu'autres ne cueille 
Ce donc je me vois hastant ; 
Mais n'est droiz qu'autrui acueille, 
Quar nus hom ne l'aime tant. 
Las ! amors puis que s'orgueille 
Ne quiert pas loial amant, 
Ainz chiet en desesperant, 
Autresint com fait la fueille, 
La u vens la vait menant ; 
Ce me fet estre pensant. 

Mes voloirs ne ma pensee 
Ne me sert d'autrui a gré, 
Ne nule tant ne m'agree, 
S'amours me laist estre amé. 
Pour moi grever la fist nee 
Et pour li amer moi né. 
Avoir me cuide engané, 
Maiz pluz m'a joie dounee 
Que li meemez doné 
Et ma dame pluz biauté. 

Doucement fu comperee 
L'amours u j'ai tant pensé. 
Bien doi amer ma pensee, 
Quel mal qu'en aie enduré. 
Se ma dame bien amee 
Eüst moi tant desirré 
Com j'ai li - ce m'a grevé -, 
Ne se fust pas consirree 
De ce donc m'ai consirré ; 
Maiz tout li soit pardouné. 

Sa biautez m'est anemie, 
Qu'ainc en dame tant n'en vi ; 
C'est ce qui pluz me detrie 
A avoir l'amour de li. 
Se fine amours ne l'en prie, 
Qui de moi a fait ami, 
En douz espoir m'a trahi ; 
Maiz ja pour ce n'iert haïe 
De moi qui la desir si 
Qu'en mon desirrier m'oci. 

Bien en doit faire m'amie 
L'amours u j'ai tant servi, 
C'onques nul jour de ma vie 
Certes ne m'en repenti, 
Ne encor ne m'en faig mie, 
Pour tant quit avoir merci. 
Se loiautez, u m'afi, 
Valoit melz de trecherie, 
Bien doi avoir desservi 
Ce dont je ma dame pri. 

Se Blondiauz i a menti, 
Ja cele voir ne li die 
Pour qui amour il soufri 
La doleur que je vous di. 

Cuer desirrous apaie 
Douçours et confors 
Et joie d'amour vraie. 
Sui en baisant mors ; 
S'encor ne m'est autres dounez, 
Mar fui onques de li privez. 
A morir sui livrez, 
Se trop le me delaie. 

Privez baisiers est plaie 
D'amours dedenz cors ; 
Mout m'angoisse et esmaie, 
Si ne pert dehors. 
Ha las ! pour quoi m'en sui vantez, 
Quant ne m'en puet venir santez, 
Se ce dont sui navrez 
Ma bouche ne rassaie ? 

Amours, vous me feïstes 
Mon fin cuer trichier, 
Qui tel savour meïstes 
En son douz baisier. 
A morir li avez apris, 
Se pluz n'i prent qu'il n'i a pris ; 
Dont m'est il bien avis 
Qu'en baisant me trahistes. 

Certes, mout m'atraisistes 
Juene a cel mestier, 
N'ainc nului n'i vousistes 
Fors moi engignier. 
Je sui li plus loiauz amis 
Cui onques fust nus biens pramis ; 
Hé las ! tant ai je pis ! 
Amours, mar me nourristes ! 

Se je dieu tant amaisse 
Com je fais celi 
Qui si me painne et lasse, 
J'eüsse merci, 
Qu'ainc amis de meilleur voloir 
Ne la servi pour joie avoir 
Com je fais tout pour voir, 
Sanz merite et sanz grasse. 

Se de faus cuer proiaisse 
- Donc je ne la pri - 
Espoir je recovraisse ; 
Maiz n'est mie einsi, 
Ne ja diex ne me doint voloir 
De li deçoivre sanz doloir ! 
Ce me tient en espoir, 
Qu'amours blece et trespasse. 

De la pluz douce amour 
Me convient a chanter, 
Qui ja maiz a nul jour 
Puisse joie douner. 
Tant ai douce dolour 
Por ma leal amie, 
Qui ja n'iert desservie 
 [...] 
Si proi dieu et aour 
Qu'ele m'aint sans fausser, 
Quar mes cuers l'en afie. 

Sens et pris et valour, 
Biauté, bonté, vis cler 
A ma dame et hounour. 
Ce me fait ramembrer 
La joie et la dolour 
Pour quoi l'ai tant servie, 
Si n'en partirai mie 
Por autre dame amer, 
Qu'el monde n'a meillour : 
Ce me fait desirrer 
Sa douce compaignie. 

Toute ma joie maint 
En amer leaument, 
Et ceste amours destraint 
Mon cuer tant doucement 
Que mes cors ne s'en plaint, 
Tant en ait grief martyre. 
Se pour amer empire, 
Gent guerredon atent, 
Quar nus hom qui bien aint 
Ne puet avoir tourment 
Que plour ne vaillent rire. 

Dame, qui que se plaint 
De vostre encombrement, 
Endroit moi ne remaint 
L'amours qui si m'esprent. 
Doucement me destraint, 
Pour ce n'en sai que dire, 
Si n'en os escondire 
Vostre commandement. 
Amours proi qu'el m'ensaint 
A faire vo talent, 
Si qu'a moi n'aiez ire. 

Dites moi que ce doit 
Que tant me mescreez 
Que cist miens cuers ne soit 
Autre que vous dounez. 
Certes, il nel feroit 
Pour chose qui soit nee. 
Se de vous ert sevree 
Ma douce volentez, 
Bien sai qu'il s'ocirroit. 
Pour dieu, n'i mespensez ! 
N'estes pas enganee ! 

Ja amours ne m'otroit 
Que de vous soie amez, 
S'a tort ne me mescroit 
Li cuers que vous avez. 
Deçus soit qui deçoit 
Ce qu'a son cuer agree ! 
Pluz estes desirree 
 [...] 
Je ne sai se j'ai droit. 
Ja tant ne m'amerez, 
Pluz ne soiez amee. 

En tous tans que vente bise, 
Pour cele dont sui soupris, 
Qui n'est pas de moi souprise, 
Devient mes cuers noirs et bis. 
De fine amour l'ai requise, 
Qui cuer et cors m'a espris, 
Et s'ele n'en est esprise, 
Pour mon grant mal la requis. 

Mais la doleurs me devise 
Qu'a la meilleur me sui pris, 
Qui ainc fust en cest mont prise, 
Se j'estoie a son devis. 
Tort a mon cuer qui s'en prise, 
Quar ne sui pas si eslis, 
S'ele eslit, qu'ele m'eslise : 
Trop seroie de haut pris. 

Et nequedent destinee 
Doune a la gent maint pensé ; 
Tost i metra sa pensee, 
S'amours li a destiné. 
Je vi ja tel dame amee 
D'ome de bas parenté, 
Qui mieuz ert emparentee, 
Et si l'avoit bien amé. 

Pour c'est drois, s'amours m'agree, 
Que mon cuer li ai douné. 
Se s'amour ne m'a dounee, 
Tant la servirai a gré 
(S'il plaist a la desirree) 
Que un baisier a celé 
Avrai de li a celee, 
Que je tant ai desirré. 

J'aim par coustume et par us 
La u je ne puis ataindre 
Et chant com amis et drus 
Qui d'amours ne s'ose plaindre, 
S'en ai mout de mauz eüs ; 
Maiz ne m'en doi mie faindre 
Pour si dous fais metre jus. 
Ja diex ne m'i lait enfraindre 
Un seul jour de bien amer. 

N'est pas drois que je refus 
La doleur qui me fait taindre. 
Ma dame est douce iaue et fus 
Pour moi esprendre et estaindre ; 
Maiz ce ne fist onques nus, 
Premiers dorer et puis paindre. 
A premiers fui bien venus ; 
Pour tant est ma doleurs graindre 
Que truis aprés dous amer. 

L'ire, par coi m'est faluz 
Douz samblant, n'a pas faussee 
Ma volenté, ainz aim plus 
Ma dame vers moi iree. 
Se amours n'i fait vertuz, 
Qui seur moi s'est esprouvee, 
Ja son pris n'en iert creüz, 
Ainz li sera reprouvee 
Ma loiautez sanz fausser. 

Ma dame, a cui sui renduz, 
A ma joie emprisonee 
Et le douz samblant repus, 
Dont ele m'a mort dounee, 
Se d'amer sui mescreüz. 
Qu'ai je dit ! fole pensee ! 
Se j'estoie rois u dux, 
Si fust de moi tant amee, 
N'i devroit ele penser. 

Tant est de moi au desus 
Que je criem qu'el ne m'ocie, 
Se ne sui ramenteüz 
D'amours, qui parage oublie. 
Bien m'iert li samblanz renduz 
Et la douce compaignie 
Dont criem estre deceüz ; 
Maiz esperance m'afie 
Tout adés de recouvrer. 

Chascun jour sui assaluz 
D'amor, qui m'a en baillie. 
Soie merci, desfenduz 
Vers li ne me sui je mie. 
Bien en doi estre creüz, 
Quar je l'aim sanz trecherie : 
Si soie je chier tenus 
De ma dame, k'ai servie 
Lonc tanz sanz guerredouner. 

Et quant li plaira, merie 
Iert la painne et retenuz 
Blondiauz, cui amours desfie, 
S'ami ne le veut clamer. 

L'amour dont sui espris 
Me semont de chanter, 
Si chant com hom soupris 
Ki ne puet amender. 
Petit i ai conquis, 
Mais bien me puis vanter : 
Se li plaist, j'ai apris 
A loiaument amer. 
A ce sunt mi penser 
Et seront a touz dis ; 
Ja nes en quier oster. 

La membrance del vis 
Fres et vermeill et cler 
A mon cuer en tel mis 
Que ne l'en puis tourner ; 
Et se j'ai les mauz quis, 
Jes doi bien endurer. 
Or ai je trop mespris ! 
Ainz les doi mieuz amer ! 
Conment que jes comper, 
N'i ai rienz, ce m'est vis, 
Fors de merci trouver. 

Dex ! pour coi m'ocirroit, 
Quant ainc ne li menti ? 
Se ja joianz en soit 
Li cuers dont je la pri ! 
Jou l'aim tant et convoit 
Ke jou quic bien de li 
Que chascuns ki la voit 
La doie amer ausi. 
Qu'est ce, diex, ke je di ! 
Ce estre ne porroit : 
Nus ne l'ameroit si. 

Lonc travail sanz esploit 
M'eüst mort et trahi, 
Mes mes cuers atendoit 
Ce pour quoi a servi. 
Se por li l'ai destroit, 
De bon gré l'en merchi. 
Je sai bien qu'ele a droit, 
K'ainc si belle ne vi. 
Entre mon cuer et li 
L'avons fait si a droit 
C'ainc de riens n'en failli. 

Se pitiez ne l'en prent, 
Je sai qu'a estovoir 
M'ocirra finement : 
Ce doi je bien voloir. 
Amé ai loiaument, 
Ce m'i doit bien valoir, 
S'eürs de grever gent 
N'eüst si grant pooir. 
De granz mauz m'a fait oir, 
Dont Tristans soffri tant : 
D'ameir sens decevoir. 

Li pluz se plaint d'amours, maiz je n'os dire 
Qu'ainc a nul jour me vousist empirier. 
Se mes voloirs m'aïe a desconfire, 
Je nel doi pas ma dame reprochier ; 
Ains voil proier 
K'ele aliet mon martire, 
Car je l'aim tant loiaument sanz trichier, 
De duel morrai se me voi escondire. 

Diex ! je fui ja de si grant joie sire, 
Quant sa biautez la me fist acointier ! 
Or trai pour li painne, travaill et ire, 
Et nonpourquant trop i a dous mestier. 
Forment l'ai chier, 
Mais li cors m'en empire. 
Diex, qu'ai je dit ! n'en puet pas empirier 
De li amer, s'ele en veut estre mire. 

Maiz je ne sai conment ma joie eslise, 
Puis que par tout me fait s'amour doloir, 
Quar je l'aim tant loiaument sanz faintise, 
Si comme cil qui ne set decevoir ; 
Greigneur pooir 
Doit avoir vers franchise 
Ma loiautez que proier sanz voloir, 
S'amours est teus comme chascuns la prise. 

Amours, de moi est vous il pitiez prise, 
Qui tant vous ai servie en bon espoir ? 
Bien deüssiez ma dame avoir aprise 
Ceste doleur, que me faites avoir ; 
Autrement, voir, 
N'iert ja par moi requise ; 
Se vous par ce ne li faites savoir, 
Ja ne verrai la fin de mon servise. 

Je ne serf pas a mois ne a semainne, 
Maiz chascun jour, s'il li venist en gré, 
Si come cil qui amours trait et mainne 
A son plaisir et a sa volonté. 
Mout m'a grevé 
Longement ceste painne 
Et ce que j'ai si loiaument amé : 
De li sui pres, maiz s'amours m'est lontainne. 

Puis que Blondiaus fu si en son demainne, 
A il son cuer maintes fois mercïé 
Ce qu'ele fu sa joie premerainne. 
Je ne di pas qu'il n'ait puis comperé 
Sa grant biauté 
Chascun jour a estrainne ; 
Maiz ce l'en a doucement conforté, 
C'onques ne vi courtoisie vilainne. 

Onques maiz nus hom ne chanta 
En la maniere que je chant, 
Ne ja maiz nus ne chantera, 
Pluz ait d'ire, a mains de samblant. 
Et quant ma dame ocis m'avra, 
Sachiez de voir - a li m'en vant - 
Que ja maiz nul n'en trouvera, 
Qui tant l'aint en tout son vivant. 
Merci deüst avoir pluz grant 
De moi, qui ci vois languissant. 

Biaus sire dex, s'ele aime ja, 
Dounez que ce soit moi avant, 
Quar je sai bien c'onques n'ama, 
Pour c'en est mes cuers pluz en grant. 
Mout a envis i aprendra, 
Je m'en vois bien apercevant, 
Quant ele encore sentu n'a 
Nus des mauz d'amer donc j'ai tant. 
Ses clers vis, qu'ele a si rïant, 
Fait le mien mat, triste et pensant. 

Li lons delais d'a li parler 
Me fait souvent taindre et palir. 
Quant g'i sui, ne l'os esguarder, 
Tant en dout mes ex a partir ; 
Tant i aimment le sejorneir 
Qu'il ne s'en sevent revenir, 
Ne je ne les en puis tourner 
Pour chastoier de mieuz couvrir, 
Quar ce dont on a grant desir 
Fait bien mesure tressaillir. 

Tant ait en li a recordeir 
Biauteit por c'on la doit servir : 
Se tuit cil ki seivent pairleir 
Voloient ces taiches gehir, 
Ne poroient il resconteir 
Ke en li deüst riens faillir, 
Fors tant k'il ne l'en veult membreir 
De son home, ne sovenir ; 
Ainçois me covandrait languir 
Tant com li vandrait a plaixir. 

Quant je pluz sui en paour de ma vie 
Et je mains doi par raison estre liés, 
Lors me semont ma volentez et prie 
Et fine amours que je soie envoisiez. 
S'ele m'ocit, suens en iert li pechiez ; 
Trop a douz nom pour faire vilenie ; 
Maiz se je sui par mes iex traveilliez, 
Dont la vi, 
Qu'en doi je li 
Demander fors merci ? 
Puiz que par moi sui de joie eslongiez, 
Je ne m'en doi plaindre mie ; 
Conment qu'aie esté iriez, 
Doucement sui engigniez. 

Amours, mal vi ceus qui vous ont trahie, 
Quant vous seur moi vostre duel en vengiez ; 
Et si n'ai pas envers vous desservie 
Nule chose dont doie estre empiriez. 
Mon cuer avez, pieça n'en fui aidiez, 
Ainz m'a laissié pour vostre compaignie. 
Mains, s'i vous plaist, cruelment m'assaiez 
A ami, 
Quar ja de mi 
Ne ferez anemi. 
Pour ce vous proi que merci en aiez, 
Quar se vous avec la vie 
Que je ai m'i destraigniez, 
Mal vi biauté sanz pitiez. 

Par grant esfort ai la dolour veincue, 
Qui me quide de ceste amour tourner ; 
Maiz ne di pas qu'ele en soit recreüe, 
Que chascun jour ne me vueille grever, 
Ma douce dame, et pour moi esprouver, 
Pour qui j'ai si toute autre amour perdue, 
Si que je n'ai de quoi autrui amer 
Ne servir. 
Ne desservir 
Ne puis par mal soufrir 
Que la painne vueille guerredouner, 
Que je ai pour li eüe ; 
Ne sai se merci trouver 
Porrai en son cuer aver. 

Nenil, certes, ainz m'iert chiere vendue ; 
Maiz ne la puis sanz morir achater. 
Joie eu de li, si la m'a retolue ; 
Rienz n'i a mis qu'ele n'en vueille oster, 
Fors volenté, qu'ele n'en puet jeter, 
Dont l'amours est en mon cuer descendue, 
Qu'el m'a leissié pour son cors desirrer. 
Si desir 
Qu'a son plaisir 
Puisse de li joïr, 
Quar autrement ne la quier enganer. 
Si m'en soit joie rendue 
Et puisse amours recovrer, 
Com je di voir sanz fausser. 

Onques mais cuers, ne voloirs, ne pensee 
Envers dame si bien ne se prova ; 
Maiz je ne sai conment puisse estre amee 
Cele d'autrui qui son cuer n'amera. 
De cel cuer l'aim, qui pour li me laissa ; 
Et nonpourquant ainc n'i ot dessevree, 
Qu'entierement avec li me douna 
Par mon gré. 
S'or m'a grevé, 
C'est par ma volenté : 
Ja ma dame reprochié ne sera, 
Et s'en iert espoir blasmee, 
Maiz nului n'en pesera 
Tant com moi, quant ce sera. 

Chançon, di li que mal vi assamblee 
Tante biauté com ele me moustra 
En sa face fresche et encoulouree, 
Donc li orgueus en son cuer avala, 
Qui son ami ocirre li fera. 
S'amours li laist avoir longue duree, 
Quar c'est la rienz en cest mont qui pluz a 
Tost sané 
Home navré 
De si douce enferté 
Comme je sui - bien ait qui me navra ! 
Tost m'en iert guerredounee 
La painne, quant li plaira 
Et pitiez l'en prendera. 

Quennes, en Blondel est nee 
L'amour, qui ja ne faudra, 
Tant de mal ne li fera. 

Qui que soit de joie partis, 
Je vueill encore que mes chans 
Soit par tout le mont departis 
Contre la verdure du tanz, 
Quar mout ai esté fins amans, 
N'encore n'en sui repentanz 
Pour mal, ne ja ne m'en repente. 

Ne ja tant com je soie vis 
Ne serai d'amer recreans, 
Quar j'en ai la doleur apris, 
Les angoisses et les ahanz, 
Pour coi je sui si mal soufranz. 
Ha, diex ! com puis estre joianz, 
Se mes sejours li atalente ! 

Dame, ainc ne vous seu guerroier, 
Maiz servir bien a mon pooir ; 
C'est ce qui me deüst aidier 
A vostre amour et pluz valoir. 
S'il ne vous en deigne chaloir, 
Nel me faites mie a savoir, 
Maiz leissiez me amer sanz amie. 

Autres ne me puet conseillier, 
Fors vous, ne faire mon voloir, 
Ne la doleur assouagier, 
Que j'ai de vous sanz joie avoir. 
Souvent me faites triste et noir : 
On se puet bien apercevoir 
Que mestier ai de vostre aïe. 

Je ne me puis de vous partir, 
Et si ne vous tieg ne ne lais ; 
Ce poise moi, n'en quier mentir, 
Et mout m'en est bons li delais, 
Quar pour vous amer fui je fais, 
Ne ja n'en quier estre desfaiz 
Pour vous engignier ne deçoivre. 

Encore en soit li maus mesfaiz, 
N'en sui je rienz vers li fourfaiz, 
S'el me voloit en gré reçoivre. 

S'amours veut que mes chans remaigne 
Et la bele le me desfent, 
Qui mon cuer angoisse et mahaigne, 
Je n'en quier maiz avoir talent ; 
Ainz vueill mieuz qu'ele me destraigne, 
S'ele voloit estre compaigne 
De la doleur que pour li sent. 
Or li proi que pitiez l'en praigne 

Et que de moi grever se faigne. 
Trop m'aïre et painne souvent, 
Maiz n'est pas drois que je m'en plaigne, 
S'amours fait son commandement ; 
Puiz que li a amer m'enseigne, 
Bien feroit - maiz ele ne daigne - 
S'ele m'amoit si loiaument 
Com si oeill m'en firent l'enseigne. 

Certes, ja plus ne li querroie ; 
Pour tant porroie je guerir 
De cest mal, qui si affebloie 
Mon cuer, qui ne la puet haïr, 
Si m'est bel qu'ele m'i guerroie, 
Et se je cest mal refusoie, 
Ja puis ne devroie joïr 
Des biens donc la doleurs est moie. 

A ce c'on sert de cuer et proie, 
Voit l'en mout pou de bien venir ; 
Ja diex ne doint que m'en recroie 
Por mal qui m'en puisse avenir. 
Se dous reguars ne m'i faunoie, 
Li bel oeill que ses cuers m'envoie, 
S'il ne deçoivent par mentir, 
Font bien samblant, que je les croie. 

Et je si fais ; pluz dous message 
Ne m'i porroit ele envoier 
Que ceus qui sunt de son parage 
Pour ma grant doleur alegier. 
Mout en sui liez en mon corage, 
Et si puiz bien avoir damage, 
Puiz que si sui en son dangier ; 
Qu'ausi privé voit on sauvage. 

Qui d'amours n'avroit autre guage 
Que j'ai, s'amast de cuer entier 
Si com je fais, en grant folage 
Averoit mis son desirrier. 
Blondiaus met son cuer en hostage 
La u il n'a point de visnage, 
Fors biau samblant sanz otroier ; 
Maiz n'i claime point d'iretage. 

Se savoient mon tourment 
Et auques de mon afaire 
Cil qui demandent conment 
Je puis tant de chançons faire, 
Il diroient vraiement 
Que nus a chanter n'entent 
Qui mieuz s'en deüst retraire ; 
Maiz pour ce chant voirement 
Que je muir pluz doucement. 

Trop par me grieve forment 
Que cele est si debonaire, 
Qui tant de dolour me rent 
Ce qu'a tout le mont doit plaire ; 
Maiz ne me grevast nïent, 
Se la tres bele au cors gent 
Me feïst touz ces maus traire ; 
Maiz ce m'ocit vraiement 
Qu'el ne set que pour li sent. 

Se seüst certeinnement 
Mon martire et mon contraire 
Cele por qui je consent 
Que l'amour me tient et maire, 
Je croi bien qu'alegement 
M'envoiast procheinnement ; 
Quar par droit le deüst faire, 
Se reguars a escïent 
De ses biaux iex ne me ment. 

Chançons, va isnelement 
A la bele au cler vïaire, 
Si li di tant seulement : 
« Qui de bons est, souëf flaire ». 
Ne l'os prïer autrement, 
Quar trop pensai hautement, 
Si n'en puis mon cuer retraire. 
Et se pitiez ne l'en prent, 
Blondiaus muert, que pluz n'atent. 

Tant ai en chantant proié 
Que bien peüst maiz remanoir, 
Puiz que de moi n'a pitié 
Cele qui bien set mon voloir ; 
Maiz n'en puis avoir congié, 
Quar j'ai fine amour otroié, 
Tant com j'aie sens et force et pooir, 
Ne laisserai mon chant ne s'amistié. 

Conment qu'ele m'ait laissié 
En ire et en doleur manoir, 
Doucement m'a engignié, 
Se je pluz n'en pooie avoir. 
Qui que m'en tieigne a trichié, 
Je di que bien ai emploié, 
Se ma dame le fait pour moi doloir, 
Les malz qui pour s'amour m'ont traveillié. 

Ja ne quier que nus m'ensaint 
A issir hors de sa prison ; 
Ainz vueill bien, s'ele m'ataint 
Envers li faisant trahison, 
Que ja de moi ne se claint, 
Maiz einsinc com or me destraint, 
Me destraigne sanz avoir guerredon, 
Ne diex voloir ne li doint qu'ele m'aint. 

Douce dame, en vo cuer maint 
Et en vostre clere façon 
La joie qui me souffraint ; 
Et li bien dont j'atent le don, 
Que vo franchise m'amaint ! 
Et s'il en vostre cuer remaint, 
Que je n'aie de vous se doleur non, 
Dont ne sai je qui a joie me maint. 

A mon cors ont assailli 
Li mal d'amours, si m'ont grevé, 
C'onques ne m'i desfendi, 
Ne li cuers, qu'il i ont trouvé. 
Dame, or en aiez merci ! 
Se j'ai fait de moi vostre ami 
A l'aïde de vostre grant biauté, 
Ne m'en devez tenir a anemi, 

C'onques ne le desservi, 
S'amours me doint ma volenté 
De vous, qui je serf et pri, 
S'il vous devoit venir a gré ; 
Ainz ai tout cest mont guerpi 
Pour vostre cors, que je mar vi, 
Se par amours ne me sunt amendé 
Li mal, qui m'ont de joie departi. 

Chançonete, a Quennon di 
Que Blondiaus a de sa dame chanté, 
Et si te die pour l'amour de li. 

Tant aim et vueill et desir 
Que ne puis ailleurs penser, 
Si me fait amours languir 
Et outre mon cuer chanter. 
Tant l'ai amee et servie 
Que la mort ai deservie, 
S'a ce me convient faillir, 
Ke tant me fait desireir. 

Mout me delit a servir 
Amors et a moi grever, 
Si ne m'en puis repentir 
Ne ce que j'aim oublïer. 
Et se la bele m'oublie, 
Donc sui je amis sanz amie, 
Si me convendra soufrir 
Et son voloir mercïer. 

Rienz qui m'aprende a haïr 
Ne porroie en li trover. 
Tantes biautez i remir, 
Quant la me loist reguarder, 
Que la mort me samble vie ; 
Mout i faiz sage folie 
S'il li deignoit souvenir 
De moi, qui me muir d'amer. 

J'ai veü, pour pluz durer, 
Mainte bone amour couvrir ; 
Maiz ne la puet oublïer 
Cuers, qui aime sanz faillir. 
Se la bouche n'est hardie, 
La couleur nel çoile mie : 
Tainte li convient porter, 
Qui bien aime sanz mentir. 

Ainc n'oi voloir de fausser 
Ne corage de trahir, 
Si me lait diex recouvrer 
Ceste amour donc je souspir. 
Je l'aim pluz que je ne die, 
Conment qu'ele m'escondie ; 
Mon cuer ne s'en puet tourner 
Ne ja ne l'en quier partir. 

Blondeaus aime et sert et prie 
Sa damoiselle goïe, 
Qu'ele le face esgoïr 
Et boine novele oïr. 
